[{"text_idx": "#000003", "text": "Kahtlemata ilmus see raamat eesti keeles o\u0303igeaegselt. Alates pagulaskriisi algusest on Eesti avalikkuse huvi Rootsi olude vastu otse plahvatuslikult suurenenud, kuid usaldusva\u0308a\u0308rset infot selle kohta, mis sealsetes \u201ekurjakuulutavates linnaosades\u201c* tegelikult toimub, leidub napilt. Soomerootsi kultuurikoru\u0308fee ja poliitiku Jo\u0308rn Donneri reportaaz\u030c va\u0308rsketest, 2014. ja 2015. aasta su\u0308ndmustest ja meeleoludest Rootsis vo\u0303iks seda lu\u0308nka ta\u0308ita ja teatud mo\u0308o\u0308ndustega ta\u0308idabki. Iseasi muidugi, kas see teos nende lugemislauale jo\u0303uab, kes u\u0308hismeedias Rootsi kohta ka\u0308ivaid libauudiseid jagavad."}, {"text_idx": "#000004", "text": "Jo\u0308rn Donneri nimi pole Eesti lugejale ku\u0308ll ta\u0308iesti tundmatu, kuid vaevalt teda siin restoranis vo\u0303i liftis a\u0308ra tuntaks, nagu raamatus korduvalt ette tuleb. Seega tuleb pidada kahetsusva\u0308a\u0308rseks ees- vo\u0303i ja\u0308relso\u0303na puudumist, mis seda tihti vastuolulist isiksust veidi la\u0308hemalt avaks, kui see mo\u0303nerealises tagakaanetekstis vo\u0303imalik on. Sest o\u0303igupoolest ra\u0308a\u0308gib raamat va\u0308hemalt sama palju Jo\u0308rn Donnerist, kui see ra\u0308a\u0308gib Rootsist, ning lugejale tuleksid kasuks taustateadmised, mis Skandinaavia lugejaskonnal on eeldatavasti juba olemas. Praegu vo\u0303ib ha\u0308bematult arrogantne jutustaja esmapilgul vo\u0303o\u0303ristust tekitada \u2013 nagu Donner u\u0308he teise isiku kohta mainib, siis \u201e[k]o\u0303ige ja\u0308rgi otsustades tunneb publik teda juba varasemast ajast, muidu ei oleks ta eales lavale vo\u0303i telekasse pa\u0308a\u0308senud\u201c (lk 17) ja ka eesti lugeja vo\u0303iks o\u0303igustatult ku\u0308sida, miks ta Donnerit juba varasemast ajast tundma peaks."}, {"text_idx": "#000005", "text": "1973. aastal ilmunud reisikirjale \u201eSverigeboken\u201c omamoodi ja\u0308rje vo\u0303i kohati ka vastulausena kirjutatud \u201eRootsi. Ra\u0308nnakud vo\u0303o\u0303ral maal\u201c sisaldab omal ajal aastaku\u0308mneid Rootsis to\u0308o\u0308tanud, praeguseks 84 aasta vanuse autori mo\u0303tte\u00admo\u0303lgutusi ta\u0308napa\u0308eva Rootsi elust ja u\u0308hiskonnast. Ko\u0303igel sellel ei puudu oma to\u0303siseltvo\u0303etav ajakirjanduslik ku\u0308lg \u2013 Donner ku\u0308lastab paiku nii Po\u0303hja- kui ka Lo\u0303una-Rootsis (kuid eelko\u0303ige kisub teda ikkagi Stockholmi), vestleb tuntud poliitikute ja kultuuritegelastega ning tunneb erihuvi pagulasku\u0308simuse vastu. Ometi ei ole raamat kirjutatud lugejaso\u0303braliku olukirjeldusena, vaid pa\u0308eviku- vo\u0303i isegi ma\u0308rkmikulaadses, impressionistlikus stiilis, milles segunevad autori ta\u0308helepanekud u\u0308mbritseva tegelikkuse kohta, ma\u0308lestuskillud (kui mitte lausa heietused) ja asjakohased tsitaadid teiste autorite teostest. Donneri kirjanikuha\u0308a\u0308l on ro\u0303hutatult subjektiivne ja antavates hinnangutes kergeka\u0308eline, tihti ka provokatiivne. Ent samal ajal on tal Rootsist to\u0303epoolest aastaku\u0308mnete taha ulatuvad ja va\u0308ga laialdased teadmised, millele lisab usaldusva\u0308a\u0308rtust tema enda mitte-Rootsi pa\u0308ritolu ja po\u0303himo\u0303tteline uhkus soomlaseks olemise u\u0308le. Ha\u0308sti informeeritud ko\u0303rvalseisja pilk u\u0308heskoos vanameheliku hoolimatusega sellest, mida teised temast arvata vo\u0303ivad, annab tulemuseks vo\u0303ib-olla paradoksaalselt u\u0308sna objektiivse ja tasakaalustatud pildi ta\u0308napa\u0308eva Rootsist."}, {"text_idx": "#000006", "text": "Lisaks juba mainitud pagulasku\u0308si\u00admusele \u2013 Donner ku\u0308lastab pagulas\u00adkeskusi ja pu\u0308u\u0308ab vestelda vo\u0303imalikult suure hulga eri pa\u0308ritolu sissera\u0308ndajatega \u2013 vo\u0303ib la\u0308biva teemana va\u0308lja tuua na\u0308htuse, mida autor iseloomustab kui \u201eRootsi tegelikkuse teatud naiivset ja neitsilikku loomust\u201c (lk 14). Viimasele on omane pidev hirm u\u0308hiskondlike konfliktide ja dissidentluse ees (nt tuuma- ja tuuleenergia ku\u0308simuses peavad ko\u0303ik olema \u201eo\u0303igesti\u00admo\u0303tlejad\u201c, lk 17), va\u0308ljapoole suunatud lootus\u00adrikas patsifism ja rahu\u00adarmastus (selle u\u0308ks va\u0308ljundeid oli 2004. aasta ennatlik otsus ka\u0308rpida ja\u0308rsult kaitse\u00adkulutusi, lk 88\u201389) ning tihti naeru\u00adva\u0308a\u0308ristatud pu\u0308u\u0308dlused sooneutraalse keelekasutuse poole (mille kohta Donner ma\u0308rgib, et sootud aseso\u0303nad Soome ja Eesti u\u0308hiskonda vo\u0303rdo\u0303iguslikumaks muutnud ei ole, lk 50). Eesti lugejale vahest ko\u0303ige huvipakkuvam neitsilikkuse tundema\u0308rk on Rootsi poliitilise avalikkuse krooniline vo\u0303imetus konstruktiivseks sissera\u0308ndeteemaliseks mo\u0303ttevahetuseks, mis on omakorda olnud vesi parempopulistliku Rootsi\u00addemokraatide (Sverigedemokraterna) erakonna veskile. Nagu kahtlustavad ilmselt ko\u0303ik peale rootslaste endi, sh ka Donner (lk 121, 234), peitub pealtna\u0308ha naiivsuse taga su\u0308gav veendumus, et Rootsi on maailma parim maa, mille ainukordne moraalne positsioon lubab tal u\u0308hiskondlike probleemide tihti ebaratsionaalsest olemusest mo\u0308o\u0308da vaadata. Rootslased ei mo\u0303ista, miks paljukannatanud pagulased nende abivalmis naeratusi silmakirjalikkusena tajuvad (lk 117)."}, {"text_idx": "#000007", "text": "Rootslaste arvates on Rootsi maailma parim maa, mille ainukordne moraalne positsioon lubab tal u\u0308hiskondlike probleemide tihti ebaratsionaalsest olemusest mo\u0308o\u0308da vaadata. Pildil parema\u0308a\u0308rmuslaste vastane meeleavaldus Stockholmis."}, {"text_idx": "#000008", "text": "Ta\u0308napa\u0308eva Rootsi eluolu kirjeldamise ko\u0303rval on Donneri raamatu juures va\u0308hemalt sama olulised tagasivaated minevikku; 1973. aastasse ja kohati veelgi varasemasse aega. Osalt seostuvad autori meenutused kuulsate inimestega, keda ta on Rootsis tundnud. Nende seas on aukohal ku\u0308mme aastat tagasi surnud Ingmar Bergman, kellele pu\u0308hendatakse raamatus rohkem ruumi kui u\u0308helegi teisele u\u0308ksikisikule peale Donneri ja tema naiste (vt nt lk 220\u2013224). Suuresti on siiski tegemist eraeluliste triviaalsustega, nagu varasemad to\u0308o\u0308kohad, la\u0308hisuhted, mingil po\u0303hjusel kriipima ja\u0308a\u0308nud piinlikud olukorrad. Muu seas leidub raamatus pikk nimekiri kohtadest, kus autor on Stockholmis elanud vo\u0303i o\u0308o\u0308binud (lk 76\u201377). Pu\u0308sivama narratiivse selgroo moodustab kunagine salajane armulugu naisega, kes raamatus esineb Hanna nime all. Hannaga suhete u\u0308lessoojendamise lugu kirja ja e-meili teel on u\u0308henduslu\u0308liks mineviku ja ta\u0308napa\u0308eva vahel ning jookseb raamatus ro\u0308o\u0308pselt teise omamoodi armulooga, mis Donneril on Rootsiga. Pa\u0308riselt ei roosteta vana arm kummalgi juhul, ku\u0308ll aga leidub tunnetes omajagu ambivalentsust."}, {"text_idx": "#000009", "text": "Lo\u0303petuseks mo\u0303ned ma\u0308rkused to\u0303lke kohta. Rootsi keelele omane lihtlauselisus koosmo\u0303jus autori registreeriv-lakoonilise kirjutuslaadiga mo\u0303jub eesti keeles kohati lapsikult, kuid kirjaniku stiili agressiivsemalt sekkumist ei saa vist to\u0303lkijalt no\u0303uda. Vo\u0303ib-olla on lihtlauselisuski osa Rootsi \u201eneitsilikust ja naiivsest loomusest\u201c? Ku\u0308ll aga mo\u0303juvad muidu ladusas tekstis vo\u0303o\u0303ristavalt sagedased kirjavead peamiselt koha- ja isikunimedes, mida automaatne o\u0303igekeelsuskontroll ilmselt pole suutnud tabada. Mo\u0303ned silma hakanud na\u0308ited: Invar pro Ingvar Carlsson (lk 73), Ha\u0301va\u0301mal pro Ha\u0301vama\u0301l (lk 102), Agunaryd pro Agunnaryd (lk 136), Minna Cantl pro Canth (lk 171), Helsingo\u0308r pro Helsing\u00f8r (lk 191), A\u030asa Lindergborg pro Linderborg (lk 200). Poolitusvigu, a\u0308raja\u0308a\u0308nud kursiivi jms ei hakka u\u0308les lugema, kuid leidub neidki."}, {"text_idx": "#000010", "text": "Vahel tekitavad to\u0303lkevasted natuke segadust: Sa\u0308po on kohati to\u0303lgitud kaitsepolitseiks (lk 103), siis aga ja\u0308lle julgeolekupolitseiks (lk 157). Suhteliselt la\u0308bivalt kasutatud \u201ekoonderakond\u201c pole Rootsi moderaatide e Mo\u0303o\u0303duka Koonderakonna (Moderata Samlingspartiet) vastena eriti o\u0303nnestunud ning seostub va\u0308hemalt siinkirjutaja jaoks pigem Soome Kokomuusiga. Sama kehtib \u201ekeskkonnapartei\u201c (Miljo\u0308partiet de gro\u0308na) kohta (nt lk 71), mille levinum vaste eesti keeles oleks roheline erakond vo\u0303i ka lihtsalt rohelised. Na\u0308pukaid on muidki. \u201eSotsiaaldemokraatide keskkonnaprogramm\u201c (lk 82) peaks olema ikkagi miljoniprogramm (miljonprogram), millest pealegi hiljem juba o\u0303ige nime all juttu tuleb. Rootsikeelne so\u0303na Kommun ei ole mitte tingimata vald (nagu lk 218), vaid igasugune kohalik omavalitsus. Samal ajal teeb mulle isiklikult ro\u0303o\u0303mu, et teksti on ja\u0308a\u0308nud Haparanda ja Mariehamn, mitte pole neid Haaparannaks ja Maarianhaminaks toimetatud, nagu mu enda kogemuses varem ette on tulnud."}, {"text_idx": "#000011", "text": "Autori ka\u0308sitlus ta\u0308napa\u0308eva Rootsist on muidugi ainult u\u0308ks vo\u0303imalikest, kuid ma arvan, et eesti lugejale sobib tema vaatenurk ha\u0308sti. Juhtumisi veetsin ma ise Lundis ja Stockholmis 2014. aasta alguskuud, kui Donner seal ringi ra\u0308ndas, ja vo\u0303in kinnitada, et pseudodebatte (vt lk 200) esines valimiste eel palju \u2013 u\u0308ks Rootsi ajakirjanikele pinevust pakkuvaid tegevusalasid na\u0308is olevat poliitikute tabamine millegi rassistliku u\u0308tlemiselt, olgu siis vo\u0303i varjatud kaameraga. Rootsidemokraatide parlamendikohtade kahekordistumine ning ja\u0308rgnev sotsiaaldemokraatlik va\u0308hemusvalitsus ei lasknud ei parem- ega vasakpoolsetel end lo\u0303puks o\u0303ieti vo\u0303itjana tunda. Aga siiski ei la\u0308he Rootsil kaugeltki mitte halvasti, nagu pealiskaudne meediatarbija arvata vo\u0303iks. Peamine ku\u0308simus on minu meelest suunatud hoopis ko\u0303igile u\u0308leja\u0308a\u0308nutele: kui palju teiste kandmata ja\u0308a\u0308nud koormaid ja tegemata ja\u0308a\u0308nud tegusid see \u201emoraalne suurvo\u0303im\u201c (lk 81) veel enda peale vo\u0303tma peab?"}, {"text_idx": "#000012", "text": "* \u201eRadar\u201c: kas pagulased on ha\u0308vitamas Rootsi heaoluu\u0308hiskonda? 14.04.2017: "}]